L 151/68
SL
Uradni list Evropske unije
2.6.2022
IZVEDBENI SKLEP KOMISIJE (EU) 2022/866 z dne 25. maja 2022 o nerešenih ugovorih glede pogojev za izdajo dovoljenja za biocidni proizvod Primer PIP v skladu z Uredbo (EU) št.
528/2012 Evropskega parlamenta in Sveta (notificirano pod dokumentarno številko C(2022) 3318) (Besedilo velja za EGP)
EVROPSKA KOMISIJA JE –
ob upoštevanju Pogodbe o delovanju Evropske unije, ob upoštevanju Uredbe (EU) št.
528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 36(3) Uredbe, ob upoštevanju naslednjega: (1)
Družba Lanxess Deutschland GmbH (v nadaljnjem besedilu: vlagatelj) je 11. marca 2016 v skladu s členom 34 Uredbe (EU) št.
528/2012 Franciji predložila vlogo za vzporedno medsebojno priznavanje dovoljenja za biocidni proizvod Primer PIP (v nadaljnjem besedilu: biocidni proizvod).
Biocidni proizvod je sredstvo za zaščito lesa vrste proizvodov 8, ki ga je treba uporabljati za preventivno tretiranje proti glivam, ki razbarvajo les, glivam odprtotrosnicam, ki uničujejo les, in lesnim ksilofagnim hroščem (ličinkam).
Biocidni proizvod se uporablja pri ročnem namakanju, samodejnem namakanju ali samodejnem razprševanju, kot aktivne snovi pa vsebuje propikonazol, IPBC in permetrin.
Nemčija je referenčna država članica, odgovorna za oceno vloge v skladu s členom 34(1) Uredbe (EU) št.
528/2012.
(2)
V skladu s členom 35(2) Uredbe (EU) št.
528/2012 je Francija koordinacijski skupini 9. marca 2020 predložila ugovore, pri čemer je navedla, da pogoji za izdajo dovoljenja, ki jih je določila Nemčija, ne zagotavljajo, da biocidni proizvod izpolnjuje zahtevo iz člena 19(1), točka (b)(iii), navedene uredbe.
Francija meni, da je za zagotovitev varnega ravnanja z biocidnim proizvodom treba pri ročnem namakanju ali samodejnem razprševanju nositi osebno zaščitno opremo, ki vključuje zaščitne rokavice, odporne proti kemikalijam, ki izpolnjujejo zahteve evropskega standarda EN 374 (material rokavic določi imetnik dovoljenja v informacijah o proizvodu), in kombinezon vsaj tipa 6, kakor je določen v evropskem standardu EN 13034, pri samodejnem namakanju nositi osebno zaščitno opremo, ki vključuje zaščitne rokavice, odporne proti kemikalijam, ki izpolnjujejo zahteve evropskega standarda EN 374 (material rokavic določi imetnik dovoljenja v informacijah o proizvodu), pri poznejši ročni obdelavi sveže tretiranega lesa pa nositi rokavice, odporne proti kemikalijam, ki izpolnjujejo zahteve evropskega standarda EN 374.
Po mnenju Francije uporaba tehničnih in organizacijskih ukrepov v skladu z Direktivo Sveta 98/24/ES (2), kot morebitna nadomestna možnost za nošenje osebne zaščitne opreme ne zagotavlja ustrezne zaščite, če navedeni ukrepi niso opredeljeni in ovrednoteni v oceni biocidnega proizvoda.
(3)
Nemčija meni, da Direktiva 98/24/ES določa prednostni vrstni red različnih ukrepov za zmanjšanje tveganja za zaščito delavcev ter daje prednost uporabi tehničnih in organizacijskih ukrepov pred uporabo osebne zaščitne opreme za uporabo biocidnega proizvoda.
Po mnenju Nemčije mora delodajalec v skladu z navedeno direktivo sprejeti odločitev, katere tehnične in organizacijske ukrepe je treba uporabiti, in ker obstaja širok nabor takih ukrepov, ukrepov ni mogoče opisati in ovrednotiti v dovoljenju za biocidni proizvod.
(4)
Ker v koordinacijski skupini ni bil dosežen dogovor, je Nemčija 28. oktobra 2020 Komisiji predložila nerešen ugovor v skladu s členom 36(1) Uredbe (EU) št.
528/2012.
Z navedenim dopisom je Komisiji predložila podroben opis zadeve, o kateri države članice niso mogle doseči dogovora, ter razloge za njihovo nestrinjanje.
Navedeni opis je bil poslan zadevnim državam članicam in vlagatelju.
(1) UL L 167, 27.6.2012, str. 1.
(2) Direktiva Sveta 98/24/ES z dne 7. aprila 1998 o varovanju zdravja in zagotavljanju varnosti delavcev pred tveganji zaradi izpostavljenosti kemičnim dejavnikom pri delu (štirinajsta posebna direktiva v smislu člena 16(1) Direktive 89/391/EGS) (UL L 131, 5.5.1998, str. 11).